Kaffihús hefur verið opnað í Leifsbúð , gamla Kaupfélagshúsinu í Búðardal . Þar er auk þess upplýsingamiðstöð fyrir ferðamenn og verið er að leggja lokahönd á að kom upp sögusafni . Örlygur Ólafsson veitingamaður sér um rekstur kaffihússins . Hann segir þetta vera samvinnu - verkefni með sveitarfélaginu meðan verið sé að koma rekstrinum af stað . „ Ég ætla að reka þetta í sumar , verð með opið frá miðvikudegi til sunnudags frá klukkan 11 til 23 , tek mér frí á mánudögum og þriðjudögum . Ég rek þetta allavega út ágústmánuð , svo sjáum við til hvað gerist í haust , ” segir hann . Örlygur ætlar að bjóða upp á matarmiklar súpur enda segist hann hafa góða reynslu af slíku . „ Ég rak Súpubarinn við Borgartún í Reykjavík og hef síðan verið að byggja upp svipaðan stað á veitingahúsinu Gló í Laugardalnum . Auk þess verður hér alltaf réttur dagsins , ýmist fisk - eða kjötmáltíð . Svo verður allt það hefðbundna sem kaffihús bjóða upp á varðandi drykki og meðlæti , ” segir hann Örlygur segir byrjunina lofa góðu í Búðardal . Heimamenn hafi verið duglegir að koma fyrstu dagana eftir opnun og ferðamennirnir séu byrjaðir að koma líka þótt seint hafi verið opnað miðað við sumarumferð .